Gedagte vir die dag: SelfversekerdFoto: Pixabay.com Nou wil ek julle baie ernstig vra, broers en susters: As julle dink aan alles wat God in sy groot barmhartigheid vir julle gedoen het, gee dan julleself aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak. (Romeine 12:1) Of jy nou heeltemal op jou eie is, of tussen ’n klomp mense – jy behoort elke dag en in alle situasies stille selfversekerdheid uit te straal. Waarom? Want jy is die Koning van konings se kind! Ook al is ons almal sondaars wat afhanklik is van sy genade, kan ons in ons nederigheid ons skouers reguit maak en weet: ons behoort aan Hom. Hoe sou die wêreld lyk as alle volgelinge van Jesus oral op aarde – in hulle huise en in hulle kantore en in die winkels – met eens begin om regopper te loop en ’n diepe aanvaarding van hulle Skepper se teenwoordigheid uitstraal?